
Az idősek nappali ellátásának jellemzői és fejlesztési lehetőségei Hosszúpályiban


OTDK dolgozatom a Hosszúpályi Szociális Szolgáltató Központ idősek nappali ellátásának
működését, annak erősségeit, gyengeségeit vizsgálja. A nappali ellátás szolgáltatásainak
igénybevétele a rendelkezésre álló férőhelyek számához viszonyítva nagyon alacsony, ezért a
kihasználatlanság okainak megismerését tűztem ki célul. A kutatásomban azt vizsgálom,
hogy az idősek milyen akadályok, nehézségek miatt nem veszik igénybe az intézmény e
szolgáltatását, egyáltalán van-e igény a településen a nappali ellátás szolgáltatási elemei
iránt, illetve milyen fejlesztésekre lenne szükség ahhoz, hogy a rendelkezésre álló férőhelyek
száma feltöltődjön és kliensközpontú, minőségi szolgáltatást lehessen nyújtani a településen
a nappali ellátás keretein belül. A nappali ellátás létszámának bővítéséhez alapvető tényező,
hogy az időseknek legyen igényük a közösséghez való tartozáshoz. Szabadidejük eltöltéséhez
alakítsanak ki társas kapcsolatokat, ápolják a még meglévő kapcsolataikat, járjanak
rendszeresen közösségbe, mert így lassíthatják az öregedés folyamatát, másodsorban pedig
élményeket szerezhetnek az együtt töltött idő alatt. A 118 helyi idős lakos körében
lefolytatott vizsgálat eredményei rámutattak arra, hogy az idősek körében lenne igény a
nappali ellátás szolgáltatásaira. Leginkább a magasabb iskolai végzettséggel rendelkező
nyugdíjas korosztály lehetne célcsoportja a szolgáltatásnak, akik kellő aktivitással,
mobilizálhatósággal és kreativitással rendelkeznek. A vizsgált intézményi szolgáltatás
kihasználatlansága több tényező együttes hatása miatt alakulhatott ki. A tájékozatlanság, a
közlekedési nehézségek is szerepet játszanak az idősek nappali ellátásának alacsony számú
igénybevételében. A nem megfelelő csatornákon továbbított információ is elkerüli az idős
lakosság jelentős részét, ezáltal kizárva őket a számukra nyújtott szolgáltatások
igénybevételének lehetőségétől. Az időseket érdeklő programok, rendezvények széleskörű
szervezése is hozzájárulhat az intézmény szolgáltatásának fejlesztéséhez, valamint egy
célirányos, a nappali ellátás szolgáltatásait népszerűsítő intézményi PR tevékenység is
növelhetné az igénybevevők létszámát. A szolgáltatás iránti létező helyi igények kielégítése
érdekében, az említett negatív tényezők korrigálása fontos lenne, ugyanis ez új lehetőséget
nyithatna meg az idősek számára nyújtott minőségi szociális szolgáltatások területén a
településen.



